bispevalg
Store norske leksikon,Religion og filosofi,Religioner og livssyn,Kristendom,Den norske kirke
Bispevalg er valg av biskop når en bispestilling er ledig i Den norske kirke. Kirkerådet ber da vedkommende bispedømmeråd om å nominere fem kandidater som det anser som skikket til å bli tilsatt som ny biskop. Før vedtak om nominasjon skal bispedømmerådet holde et forberedende møte, og på det grunnlaget gi kandidater som vurderes nominert anledning til å uttale seg om de ønsker å motta nominasjon. Det eneste formelle vilkår for å bli nominert, er at kandidatene oppfyller kravene for tilsetting som menighetsprest.
Prosedyre for nominasjon Etter en felles rådslagning skal de enkelte medlemmene i bispedømmerådet avgi stemme på tre kandidater. De fire kandidatene som har fått flest stemmer, er nominert. Dersom det er stemmelikhet for fjerde kandidat avgjøres nominasjonen av denne ved ny stemmegivning. Er det fortsatt stemmelikhet for den fjerde kandidaten, gjennomføres loddtrekning. Deretter kan det voteres over inntil en kandidat. Ved stemmelikhet for den femte kandidaten, avgjøres nominasjonen av denne ved ny stemmegivning. Dersom det fortsatt er stemmelikhet for den femte kandidaten, gjennomføres loddtrekning. Hvis det er avgitt stemme på til sammen tre eller fire kandidater, blir bare disse nominert. For å være gylig må nominasjonen omfatte minst 40 prosent av hvert kjønn. Nominasjonsmøtet avholdes for lukkede dører. Rådslagningen er hemmelig. Rådgivende avstemning Bispedømmerådets innstilling går så via Kirkerådet til rådgivende avstemning blant bispedømmets menighetsråd, alle prester i ordnet kirkelig stilling i bispedømmet, vigslede kateketer, diakoner og kantorer i bispedømmet, alle landets proster, ungdomsrådet i bispedømmet, representanter for de teologiske utdanningsinstitusjonene med tale- og forslagsrett på Kirkemøtet. Samisk kirkeråd har stemmerett i forbindelse med avstemning på biskop i Nord-Hålogaland, Sør-Hålogaland, Nidaros, Hamar, Møre og Oslo bispedømmer. De stemmeberettigede gir sin stemme til de tre personer som de anser mest skikket til å bli tilsatt som biskop. Gyldig stemme må inneholde tre navn i prioritert rekkefølge. Det er også mulig å stemme blankt. Tilsetting Kirkerådet står for opptelling og valgoppgjør. Avstemningsresultatet blir sendt til vedkommende bispedømmeråd og til landets biskoper, som innen en fastsatt frist uttaler seg om hvem av de tre kandidatene som totalt har fått flest stemmer som de anser mest skikket til å bli utnevnt. Biskopene begrunner sin uttalelse. Før tilsettingen behandles skal Kirkerådets arbeidsutvalg gjennomføre intervju med de aktuelle kandidatene. Referat fra intervjuene og en skriftlig begrunnet tilråding fra arbeidsutvalget legges fram for Kirkerådet til behandlingen. Kirkerådet tilsetter en av de tre kandidatene som totalt har fått flest stemmer. Ved tilsetting kreves alminnelig flertall. Nominasjon og tilsetting av preses Ved ledighet i stillingen som preses i Bispemøtet nominerer Bispemøtet inntil tre kandidater. Disse velges blant de tjenestegjørende biskopene, og unntaksvis også blant andre kandidater som Bispemøtet finner egnet. Stemmeberettigede tilsatte og menighetsrådene i Nidaros domprosti, samt alle bispedømmerådene, avgir stemme på de nominerte i prioritert rekkefølge. På bakgrunn av avstemningen foretar Bispemøtet en prioritering av de nominerte. Prioriteringen oversendes Kirkerådet, som tilsetter en av kandidatene. Ved tilsetting kreves alminnelig flertall. Inntil 2012 var biskopene kongelige embetsmenn og ble utnevnt av Kongen i statsråd. Les mer i Store norske leksikon Den norske kirke Kristendommens historie i Norge biskop